กรมการขนส่งทางบก ขอความร่วมมือผู้ประกอบการขนส่งรถโดยสารและรถบรรทุก ตรวจสอบอุปกรณ์ส่วนควบและความพร้อมของตัวรถ พร้อมปฏิบัติตามกฎจราจร ลดความเสี่ยงเกิดอุบัติเหตุช่วงฤดูฝน
นายพีระพล ถาวรสุภเจริญ อธิบดีกรมการขนส่งทางบก เปิดเผยว่า ในช่วงฤดูฝน ทำให้ความเสี่ยงอุบัติเหตุที่เกิดจากการใช้รถใช้ถนนเพิ่มสูงขึ้น กรมการขนส่งทางบก ได้ขอความร่วมมือผู้ประกอบการขนส่งด้วยรถโดยสารและรถบรรทุก กวดขันและกำชับผู้ขับรถให้ปฏิบัติหน้าที่ด้วยความระมัดระวัง รวมทั้งตรวจสอบอุปกรณ์ส่วนควบ ความพร้อมของรถที่ทำการขนส่งอย่างเข้มงวดและต่อเนื่อง         ด้านตัวรถ ตรวจสอบสภาพความมั่นคงแข็งแรงและอุปกรณ์และส่วนควบของรถก่อนใช้งานทุกครั้ง เช่น สภาพยางรถ ระบบเบรก ในกรณีรถพ่วงบรรทุกตู้คอนเทนเนอร์ ให้ตรวจสอบและใช้อุปกรณ์ที่ใช้สำหรับยึดตรึงตู้คอนเทนเนอร์ (Twist Lock) รถที่ติดตั้งระบบการทำงานของเครื่องบันทึกข้อมูลการเดินทางของรถ หรือ GPS Tracking ผู้ประกอบการขนส่งต้องรับผิดชอบติดตามการใช้รถอย่างต่อเนื่อง หากพบว่ามีการกระทำความผิดตามที่กฎหมายกำหนด ให้ดำเนินการแจ้งเตือนไปยังผู้ขับรถทันที โดยศูนย์บริหารจัดการเดินรถระบบ GPS กรมการขนส่งทางบกและสำนักงานขนส่งจังหวัดทุกจังหวัด ดำเนินการกำกับ ดูแล ตรวจสอบตลอด 24 ชั่วโมง หากพบผู้ขับรถกระทำความผิดและผู้ประกอบการขนส่งเพิกเฉยไม่เร่งแก้ไข มีความผิดทั้งผู้ขับรถและผู้ประกอบการขนส่ง         ด้านผู้ขับรถ กำชับตรวจตราไม่ให้ผู้ขับรถที่หย่อนความสามารถปฏิบัติหน้าที่ขับรถ โดยต้องมีการตรวจความพร้อมร่างกาย (ความอ่อนเพลีย) ตรวจปริมาณแอลกอฮอล์ในลมหายใจของผู้ขับรถต้องเป็นศูนย์ (0 มิลลิกรัมเปอร์เซ็นต์) ตรวจสารเสพติดให้โทษหรือสารที่ออกฤทธิ์ต่อจิตและประสาทอย่างเคร่งครัด รวมถึงห้ามไม่ให้ผู้ที่ไม่มีใบอนุญาตเป็นผู้ขับรถ หรือมีใบอนุญาตที่สิ้นอายุแล้ว หรือเป็นผู้ที่อยู่ระหว่างถูกพักใช้ หรือเพิกถอนใบอนุญาตเป็นผู้ขับรถปฏิบัติหน้าที่ขับรถโดยเด็ดขาด #ลดอุบัติเหตุช่วงฤดูฝน #กรมการขนส่งทางบก #สำนักข่าว #กรมประชาสัมพันธ์